Sanger Ivan Roux praat oor ‘daardie foto’ | Netwerk24
Deur Ischke de Jager 19 Junie 2019 06:36
Ester-Marie Giliomee (20) het vyf dae gelede ’n foto op Instagram gedeel waarin dit voorkom asof sy en Ivan in ’n romantiese verhouding is.
Dié foto van Ivan Roux en Ester-Marie Giliomee op Instagram het die publiek aan die gons. Foto: Instagram/Ester-Marie Giliomee
Op die foto vat sy liefdevol aan sy wang, terwyl sy knus teen hom sit.
Ivan het op die foto gereageer met vier hartjie-emoji’s.
Dié foto en Ivan se reaksie het mense laat wonder of hy weer liefde gevind het nadat sy huwelik op die rotse beland het.
Ivan het egter Dinsdag by navraag gesê hy en Ester-Marie, ’n grimeerkunstenaar, is in dié stadium net goeie vriende en geniet mekaar se geselskap.
Ester-Marie GiliomeeFoto: Instagram/Ester-Marie Giliomee
Die Pretoriase sanger het Ester-Marie onlangs by een van sy vertonings in haar tuisdorp, Mosselbaai, ontmoet.
“Daar is niks romanties tussen ons nie. Dit is baie te vroeg om enigiets van daardie aard te sê,” sê Ivan.
“Ek het nog hopeloos te veel goed wat ek moet uitsorteer en selfondersoek doen, maar ek is binnekort weer op dreef.”
Hy sê wel hulle “toets dinge uit” en “as dit gebeur dan gebeur dit”.
“Ons weet egter waar ons met mekaar staan.”
Ivan is sedert Oktober 2018 van sy vrou, Marida, vervreem.
“Dit kom al ’n lang pad en ons het dit probeer maak werk. Ons het twee pragtige kinders uit die huwelik en maak ’n goeie span ter wille van hulle,” sê Ivan.
Die egskeiding is nog nie finaal afgehandel nie.
Ivan woon in Garsfontein, Pretoria, en sien gereeld sy seun, Damian (2), en dogter, Skylar (1), wat in Centurion by hul ma woon.
Hulle verskyn in sy nuwe musiekvideo, “Dis liefde”.
Meer oor: Instagram | Ivan Roux | Celebs | Sosiale Media | Foto